
Informatīvais ziņojums
“Par atsevišķu Kultūras ministrijai doto uzdevumu atzīšanu 
par aktualitāti zaudējušiem”

Informatīvais ziņojums “Par atsevišķu Kultūras ministrijai doto uzdevumu atzīšanu par aktualitāti zaudējušiem” (turpmāk – informatīvais ziņojums) sagatavots, pamatojoties uz Ministru prezidenta 2026. gada 11. jūnija rezolūcijā Nr. 2026-1.1.1./32-32 visām ministrijām, Korupcijas novēršanas un apkarošanas birojam un Valsts kancelejai doto uzdevumu divu nedēļu laikā izvērtēt un aktualizēt savā kompetencē esošos kontroles uzdevumus, turpināt to kontroles uzdevumu izpildi, kuri nav zaudējuši aktualitāti, attiecas uz Deklarācijā par Andra Kulberga vadītā Ministru kabineta iecerēto darbību noteikto vai ir sagatavoti likumā doto uzdevumu izpildei, un par aktualitāti zaudējušiem kontroles uzdevumiem sagatavot attiecīgus tiesību aktu projektus un iesniegt tos izskatīšanai Ministru kabinetā.

I. Uzdevumi, kuri ir zaudējuši aktualitāti 

Kultūras ministrija ir izvērtējusi savā kompetencē esošos uzdevumus un ir konstatējusi, ka atsevišķi Ministru kabineta sēžu protokollēmumos Kultūras ministrijai dotie uzdevumi ir zaudējuši aktualitāti:

1. Ministru kabineta 2024. gada 17. decembra sēdes protokollēmuma (prot. Nr. 53 160. §) “Noteikumu projekts “Grozījumi Ministru kabineta 2012. gada 10. aprīļa noteikumos Nr. 263 “Kadastra objekta reģistrācijas un kadastra datu aktualizācijas noteikumi””” 6. punktā dotais uzdevums.

Ministru kabineta 2024. gada 17. decembra sēdes protokollēmuma (prot. Nr. 53 160. §) “Noteikumu projekts “Grozījumi Ministru kabineta 2012. gada 10. aprīļa noteikumos Nr. 263 “Kadastra objekta reģistrācijas un kadastra datu aktualizācijas noteikumi””” 6. punkts nosaka uzdevumu Kultūras ministrijai izstrādāt un kultūras ministram līdz 2025. gada 1. decembrim iesniegt izskatīšanai Ministru kabinetā grozījumus Ministru kabineta 2021. gada 26. oktobra noteikumos Nr. 720 “Kultūras pieminekļu uzskaites, aizsardzības, izmantošanas un restaurācijas noteikumi”, lai nodrošinātu citās informācijas sistēmās un reģistros, kā arī Apgrūtināto teritoriju informācijas sistēmas datu (objektu un apgrūtināto teritoriju) un Nekustamā īpašuma valsts kadastra informācijas sistēmas nekustamā īpašuma objekta apgrūtinājumu klasifikatorā viennozīmīgi saprotamus un atkalizmantojamus datus par kultūrvēsturisko objektu tipoloģiju un ar to saistīto informāciju strukturētā (kodētā) veidā, kā arī noteikt pazīmi un tās piešķiršanas kārtību lietošanas tiesību ierobežojuma apjomam būvei (visa būve vai būves daļa), lai kultūrvēsturiskajiem objektiem tiktu atspoguļota ne tikai kultūrvēsturiskā nozīme, bet arī lietošanas tiesību ierobežojuma apjoms. 
Ministru kabineta 2021. gada 26. oktobra noteikumu Nr. 720 “Kultūras pieminekļu uzskaites, aizsardzības, izmantošanas un restaurācijas noteikumi” 18. punkts nosaka valsts aizsargājamo kultūras pieminekļu reģistra obligāto saturu, tai skaitā 18.6. apakšpunkts nosaka, ka reģistrā tiek norādīti atsevišķu nekustamu kultūras pieminekli identificējošie kadastra apzīmējumi (zemes vienībām, būvēm, telpu grupām), 18.7. apakšpunkts nosaka, ka reģistrā tiek veikta atzīme, ja kultūras pieminekļa statuss ēkā nav attiecināms uz visu kadastra objektu, kā arī precīza informācija, kas ļauj identificēt objekta daļu, uz kuru attiecas kultūras pieminekļa statuss, 18.8. apakšpunkts nosaka, ka reģistrā tiek norādīta nekustama kultūras pieminekļa ģeotelpiskā informācija vektordatu formātā Latvijas ģeodēzisko koordinātu sistēmā, un 18.9. apakšpunkts nosaka, ka reģistrā tiek norādīta nekustama kultūras pieminekļa aizsardzības zonas ģeotelpiskā informācija vektordatu formātā Latvijas ģeodēzisko koordinātu sistēmā, ja nepieciešams, papildus norādot aizsardzības zonu ap kultūras pieminekli (metros). No kultūras mantojuma pārvaldības informācijas sistēmas “Mantojums” tekstuālo informāciju var saņemt ar API (Application Programming Interface) palīdzību. Valsts zemes dienests apgrūtinājumus savās sistēmās ēkām, būvēm un telpu grupām reģistrē, pamatojoties uz datiem, kas caur API (Application Programming Interface) saņemti no kultūras mantojuma pārvaldības informācijas sistēmas “Mantojums”.
Ņemot vērā minēto, Ministru kabineta 2024. gada 17. decembra sēdes protokollēmuma (prot. Nr. 53 160. §) “Noteikumu projekts “Grozījumi Ministru kabineta 2012. gada 10. aprīļa noteikumos Nr. 263 “Kadastra objekta reģistrācijas un kadastra datu aktualizācijas noteikumi””” 6. punktā dotais uzdevums ir atzīstams par aktualitāti zaudējušu.

2. Ministru kabineta 2023. gada 28. novembra sēdes protokollēmuma (prot. Nr. 59 44. §) “Rīkojuma projekts “Par valsts nekustamā īpašuma Brīvības ielā 75, Rīgā, nodošanu Kultūras ministrijas valdījumā un ieguldīšanu valsts sabiedrības ar ierobežotu atbildību “Dailes teātris” pamatkapitālā”” 3. punktā dotais uzdevums.

Ministru kabineta 2023. gada 28. novembra sēdes protokollēmuma (prot. Nr. 59 44. §) “Rīkojuma projekts “Par valsts nekustamā īpašuma Brīvības ielā 75, Rīgā, nodošanu Kultūras ministrijas valdījumā un ieguldīšanu valsts sabiedrības ar ierobežotu atbildību “Dailes teātris” pamatkapitālā”” 3. punkts nosaka uzdevumu Kultūras ministrijai sagatavot un kultūras ministram līdz 2024. gada 1. septembrim noteiktā kārtībā iesniegt izskatīšanai Ministru kabinetā informatīvo ziņojumu par Kultūras ministrijas rīcības plānu attiecībā uz pārējo valsts teātru ēku, kas atrodas valsts īpašumā, ieguldīšanu attiecīgā valsts teātra pamatkapitālā.
Saskaņā ar Ministru kabineta 2025. gada 16. decembra rīkojumu Nr. 864 “Par valsts nekustamā īpašuma Lāčplēša ielā 25, Rīgā, ieguldīšanu valsts sabiedrības ar ierobežotu atbildību “Jaunais Rīgas teātris” pamatkapitālā” Kultūras ministrijai tika atļauts ieguldīt valsts sabiedrības ar ierobežotu atbildību “Jaunais Rīgas teātris” pamatkapitālā kā mantisko ieguldījumu Finanšu ministrijas valdījumā esošo valsts nekustamo īpašumu (nekustamā īpašuma kadastra Nr. 0100 022 0070) – zemes vienību (zemes vienības kadastra apzīmējums 0100 022 0070) 0,2837 ha platībā un būvi (būves kadastra apzīmējums 0100 022 0070 001) “Jaunā Rīgas teātra ēku komplekss” – Lāčplēša ielā 25, Rīgā, kas ierakstīts zemesgrāmatā uz valsts vārda Finanšu ministrijas personā, kopā ar inženierbūvēm (bruģētu laukumu un žogu) un nekustamā īpašuma kustamiem piederumiem (blakus lietām), tai skaitā atdalāmo tehnoloģisko aprīkojumu (kopējā valsts mantiskā ieguldījuma vērtība – 44 000 000 euro).
Kultūras ministrija, izvērtējot pārējo valsts teātru ēku, kas atrodas valsts īpašumā, ieguldīšanas attiecīgo valsts teātru pamatkapitālā iespējas un lietderību, ir secinājusi, ka šobrīd šādu ieguldījumu veikšana nav aktuāla. Veiktā izvērtējuma rezultāti liecina, ka valsts teātru darbības nodrošināšanai pašlaik ir pietiekams un tiesiski atbilstošs nekustamo īpašumu lietošanas pamats, savukārt atsevišķos gadījumos ēku ieguldīšana kapitālsabiedrību pamatkapitālā radītu papildu finanšu saistības attiecībā uz nekustamo īpašumu uzturēšanu, atjaunošanu un ilgtermiņa investīciju nodrošināšanu, kurām būtu nepieciešams papildu valsts budžeta finansējums. Vienlaikus izvērtējuma rezultātā netika konstatēti tādi tiesiski, ekonomiski vai pārvaldības ieguvumi, kas pašreizējos apstākļos pamatotu pārējo valsts teātru ēku ieguldīšanu attiecīgo kapitālsabiedrību pamatkapitālā. Līdz ar to Kultūras ministrija tuvākajā laikā neplāno virzīt citus lēmumus par nekustamo īpašumu ieguldīšanu valsts teātru pamatkapitālā, saglabājot iespēju pie minētā jautājuma atgriezties, ja nākotnē būtiski mainīsies tiesiskie, finanšu vai saimnieciskie priekšnoteikumi.
Ņemot vērā minēto, Ministru kabineta 2023. gada 28. novembra sēdes protokollēmuma (prot. Nr. 59 44. §) “Rīkojuma projekts “Par valsts nekustamā īpašuma Brīvības ielā 75, Rīgā, nodošanu Kultūras ministrijas valdījumā un ieguldīšanu valsts sabiedrības ar ierobežotu atbildību “Dailes teātris” pamatkapitālā”” 3. punktā dotais uzdevums ir atzīstams par aktualitāti zaudējušu.

3. Ministru kabineta 2022. gada 21. jūnija sēdes protokollēmuma (prot. Nr. 33 83. §) “Informatīvais ziņojums “Par pasākumiem informatīvās telpas drošības stiprināšanai”” 4. punktā dotais uzdevums.

Ministru kabineta 2022. gada 21. jūnija sēdes protokollēmuma (prot. Nr. 33 83. §) “Informatīvais ziņojums “Par pasākumiem informatīvās telpas drošības stiprināšanai”” 4. punkts nosaka uzdevumu Kultūras ministrijai sadarbībā ar Sabiedrisko elektronisko plašsaziņas līdzekļu padomi veikt izvērtējumu, aprēķinus un kultūras ministram noteiktā kārtībā iesniegt izskatīšanai Ministru kabinetā informāciju par sabiedrisko mediju iespējām īstenot satura pielāgošanu mazākumtautību valodās, kā arī spēju nodrošināt sabiedriskā pasūtījuma izpildi, ņemot vērā papildu izmaksas, tai skaitā izmaksas, kas veidojas, pastiprināti veidojot aktuālu informāciju par Krievijas iebrukumu Ukrainā.
Lai nodrošinātu uzdevuma izpildi, Kultūras ministrija sagatavoja un kultūras ministrs 2022. gada 25. novembrī iesniedza Valsts kancelejā izskatīšanai Ministru kabinetā informatīvo ziņojumu “Par sabiedrisko mediju iespējām īstenot satura pielāgošanu mazākumtautību valodās un spēju nodrošināt sabiedriskā pasūtījuma izpildi” (22-TA-3139). Informatīvais ziņojums “Par sabiedrisko mediju iespējām īstenot satura pielāgošanu mazākumtautību valodās un spēju nodrošināt sabiedriskā pasūtījuma izpildi” Ministru kabineta sēdes darba kārtībā netika iekļauts. 
Informatīvais ziņojums “Par sabiedrisko mediju iespējām īstenot satura pielāgošanu mazākumtautību valodās un spēju nodrošināt sabiedriskā pasūtījuma izpildi” tika sagatavots 2022. gadā, kad bija cita politiskā nostāja attiecībā uz sabiedriskā medija uzdevumiem un pienākumu sniegt informāciju mazākumtautībām to valodās sabiedriskā pasūtījuma ietvaros. Minētie jautājumi tiks risināti pēc attiecīgo grozījumu veikšanas Sabiedrisko elektronisko plašsaziņas līdzekļu un to pārvaldības likumā atbilstoši Satversmes tiesas 2026. gada 26. marta spriedumam lietā Nr. 2024-30-01 “Par Sabiedrisko elektronisko plašsaziņas līdzekļu un to pārvaldības likuma 3. panta septītās daļas un 2024. gada 18. janvāra likuma “Grozījumi Sabiedrisko elektronisko plašsaziņas līdzekļu un to pārvaldības likumā” 6. panta, ciktāl ar to likuma 8. panta ceturtā daļa izteikta jaunā redakcijā, atbilstību Latvijas Republikas Satversmes ievadam un 4. pantam”. Ievērojot minēto, kultūras ministrs, izpildot Ministru prezidenta 2026. gada 19. maija uzdevumu Nr. 26-MP-101, informatīvo ziņojumu “Par sabiedrisko mediju iespējām īstenot satura pielāgošanu mazākumtautību valodās un spēju nodrošināt sabiedriskā pasūtījuma izpildi” 2026. gada 12. jūnijā Vienotajā tiesību aktu projektu izstrādes un saskaņošanas portālā (TAP portālā) atsauca kā aktualitāti zaudējušu. 
Ņemot vērā minēto, Ministru kabineta 2022. gada 21. jūnija sēdes protokollēmuma (prot. Nr. 33 83. §) “Informatīvais ziņojums “Par pasākumiem informatīvās telpas drošības stiprināšanai”” 4. punktā dotais uzdevums ir atzīstams par aktualitāti zaudējušu.

4. Ministru kabineta 2015. gada 11. augusta sēdes protokollēmuma (prot. Nr. 38 42. §) “Informatīvais ziņojums “Par Latvijas Laikmetīgās mākslas muzeja būvniecības projektu”” 3. punktā dotais uzdevums.

Ministru kabineta 2015. gada 11. augusta sēdes protokollēmuma (prot. Nr. 38 42. §) “Informatīvais ziņojums “Par Latvijas Laikmetīgās mākslas muzeja būvniecības projektu”” 3. punkts nosaka uzdevumu Kultūras ministrijai no 2020. gada atbilstoši Latvijas Laikmetīgās mākslas muzeja īstenošanas laika grafikam gadskārtējā valsts budžeta likumprojekta veidošanas gaitā pieteikt kā jauno politikas iniciatīvu un virzīt izskatīšanai Ministru kabinetā jautājumu par valsts budžeta līdzfinansējuma nodrošināšanu Muzeju likumā noteiktajiem mērķiem – kultūrvēsturisku, tēlotājas mākslas un citu nacionāli nozīmīgu projektu un programmu īstenošanai un Nacionālajā muzeju krājumā esošo priekšmetu un kolekciju uzturēšanai, saglabāšanai un restaurēšanai.
Saskaņā ar Kultūras ministrijas 2024. gada 23. janvāra rīkojumu Nr. 2.5-1-9 “Par darba grupas izveidi Latvijas Laikmetīgās mākslas muzeja institucionālā darbības modeļa izstrādei” tika apstiprināta darba grupa, lai izstrādātu priekšlikumus Latvijas Laikmetīgās mākslas muzeja institucionālajam darbības modelim. Darba grupa 2024. gada 13. jūnija ziņojumā secināja, ka šobrīd racionālāk ir veidot Latvijas Laikmetīgās mākslas muzeja institucionālo vienību kā Latvijas Nacionālā mākslas muzeja struktūrvienību, jo Latvijas Nacionālajam mākslas muzejam ir savas muzeju krātuvju telpas Pulka ielā, Rīgā, kurās potenciāli var izvietot gan darbiniekus, gan iepirktos mākslas darbus. Latvijas Nacionālajā mākslas muzejā šobrīd fiziski atrodas liela daļa Latvijas laikmetīgās mākslas krājuma. Ņemot vērā, ka pirmajā Latvijas laikmetīgās mākslas muzeja institucionālās vienības darbības posmā 2025.–2027. gadā tās funkcijas ir saistītas ar darbu pie krājuma, un konkrēti, krājuma kartēšanu, papildināšanu, pētniecību, komunikāciju un restaurāciju, šai institucionālajai vienībai, darbojoties Latvijas Nacionālā mākslas muzeja ietvaros, minētos procesus ir iespējams veikt pēc iespējas optimālāk. Tāpat arī Latvijas Nacionālais mākslas muzejs jau nodrošina atsevišķas darbinieku pozīcijas (piemēram, apsardze un apkopšana). Ņemot vērā darba grupas sniegtos priekšlikumus, 2025. gadā ir apstiprināta jauna Latvijas Nacionālā mākslas muzeja organizatoriskā struktūra, izveidojot Latvijas Vizuālās mākslas departamentu “Arsenāls”, kura sastāvā ir arī Laikmetīgās mākslas muzeja nodaļa.
Ņemot vērā minēto, Ministru kabineta 2015. gada 11. augusta sēdes protokollēmuma (prot. Nr. 38 42. §) “Informatīvais ziņojums “Par Latvijas Laikmetīgās mākslas muzeja būvniecības projektu”” 3. punktā dotais uzdevums ir atzīstams par aktualitāti zaudējušu.

II. Kopsavilkums

Ņemot vērā minēto, informatīvajam ziņojumam pievienotais Ministru kabineta sēdes protokollēmuma projekts paredz:
1. pieņemt zināšanai iesniegto informatīvo ziņojumu;
2. atzīt par aktualitāti zaudējušiem šādus uzdevumus:
2.1. Ministru kabineta 2024. gada 17. decembra sēdes protokollēmuma (prot. Nr. 53 160. §) “Noteikumu projekts “Grozījumi Ministru kabineta 2012. gada 10. aprīļa noteikumos Nr. 263 “Kadastra objekta reģistrācijas un kadastra datu aktualizācijas noteikumi””” 6. punktā doto uzdevumu;
2.2. Ministru kabineta 2023. gada 28. novembra sēdes protokollēmuma (prot. Nr. 59 44. §) “Rīkojuma projekts “Par valsts nekustamā īpašuma Brīvības ielā 75, Rīgā, nodošanu Kultūras ministrijas valdījumā un ieguldīšanu valsts sabiedrības ar ierobežotu atbildību “Dailes teātris” pamatkapitālā”” 3. punktā doto uzdevumu;
2.3. Ministru kabineta 2022. gada 21. jūnija sēdes protokollēmuma (prot. Nr. 33 83. §) “Informatīvais ziņojums “Par pasākumiem informatīvās telpas drošības stiprināšanai”” 4. punktā doto uzdevumu;
2.4. Ministru kabineta 2015. gada 11. augusta sēdes protokollēmuma (prot. Nr. 38 42. §) “Informatīvais ziņojums “Par Latvijas Laikmetīgās mākslas muzeja būvniecības projektu”” 3. punktā doto uzdevumu.


Kultūras ministrs								N. Puntulis

